Zanu PF Yogadzirira Musangano weCongress Mwedzi Unouya
Bvongamupopoto yezvematongerwo enyika yonetsa muZanu PF iyo iri kuda kuita musangano wayo wepamakore mashanu
Maita mvongamupopoto yezvematongerwo enyika mubato reZanu-PF, zvichitevera makakatanwa ari kuitika panyaya yezvinzvimbo zviri kukwikwidzwa pamusangano mukuru webato iri mwedzi unouya. Musangano uyu unoitwa kamwe chete mumakore mashanu apo panosarudzwa hurungamiri hutsva. Mutungamiri webato iri, VaRobert Mugabe, vakatotsigirwa pasina anopikisa kuti varambe vari mutungamiri webato iri. Zvimwe zvigaro zviri kukwikwidzwa zvepamusoro ndezve vatevedzeri vaviri vemutungamiri webato iri, sachigaro webato, nezvimwe. Sachigaro weZanu PF, VaJohn Nkomo, vanonzi vatsigirwa nematunhu matanhatu kuti vave mumwe wevatevedzeri vemutungamiri webato iri. Izvi zvinoreva kuti VaNkomo ndivo vachatora chigaro ichi. Munyori anoona nezvekufambiswa kwemabasa muZanu-PF, Va Didymus Mutasa, gurukota rezvemukati menyika, Va Kembo Mohadi, gurukota rezvemigodhi, Va Obert Mpofu, pamwe nemumiriri weZimbabwe muSouth Africa, Va Simon Khaya Moyo, ndivo vari kuburitsirana makano pachinzvimbo chasachigaro webato iri. Mutambo uyu unenge uchasara uri pakati paVaMutasa naVaMoyo. Ukuwo madzimai ari kutatsuranawo sezviri kuita vanhurume. Muzvare Oppah Muchinguri vadomwa neMasvingo kuti vave mumwe wevatevedzeri vemutungamiri weZanu PF. Muzvare Muchinguri vachange vachikwikwidzana na Amai Joyce Mujuru, avo vanonzi vasarudzwa nematunhu masere. Izvi zvinoreva kuti Amai Mujuru vacharamba vakabata chinzvimbo chavo chemutevedzeri wemutungamiri weZanu PF. Va Joram Gumbo ndivochief whipwe Zanu-PF mudare reparamende. VaGumbo vanoti kukwikwidzana kuri kuitika muZanu PF, hakurevi kuti Zanu-PF yaparara. Va Joy Mabhenge vanoongorora nyaya dzezvematongerwo enyika, uye vachishanda ne sangano re Institute for a Democratic Alternative Zimbabwe. VaMabhenge vanoti zviri kuitika mu Zanu-PF zvinoratidza kuti bato iri raparara kwete kuti rine hutongi hwejekerere.